Dôvodová správa 

I.	Všeobecná časť

Návrh zákona, ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch a ktorým sa menia a dopĺňajú niektoré zákony vypracovalo Ministerstvo financií Slovenskej republiky na základe bodu B.2. uznesenia vlády SR č. 561/2012, ktorým vláda SR schválila návrh nového systému platenia, evidencie a zúčtovania správnych a súdnych poplatkov.

Správne a súdne poplatky sa vyberajú za úkony a konania orgánov verejnej správy. Spoplatňované úkony a konania a ich sadzby sú ustanovené v sadzobníku poplatkov, ktorý tvorí prílohu zákona č. 145/1995 Z. z. o správnych poplatkoch v znení neskorších predpisov a zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. Poplatky sú v súčasnosti vyberané štyrmi spôsobmi a to v hotovosti, bezhotovostne, zaplatením formou poštového poukazu alebo formou kolkovej známky. Výnos poplatkov je príjmom štátneho rozpočtu, rozpočtov vyšších územných celkov alebo obcí podľa toho, ktorý orgán úkon alebo konanie vykonali.

Úhrada poplatkov kolkovou známkou je v súčasnosti zaužívanou formou platenia poplatkov, avšak odstupom času stráca svoj pôvodný význam. Samotná existencia kolkových známok vytvára priestor na ich falšovanie a zneužívanie a ich následná ochrana a zabezpečenie rôznymi novými technickými prvkami zvyšuje náklady na ich výrobu. Rovnako zníženie počtu predajných miest pre verejnosť len na vybranú skupinu predajcov, nepodporuje požadovanú jednoduchosť a hospodárnosť konania na úradoch. Moderná spoločnosť preto vyžaduje nové formy platenia, ktoré sú všeobecne dostupné a umožňujú hlavne časovú a administratívnu  úsporu pri vybavovaní rôznych podaní. Preto sa pristúpilo k prehodnoteniu tejto formy platenia poplatkov a k jej zrušeniu vrátane samotného zrušenia kolkových známok s predpokladanou účinnosťou od 1. júla 2014.

Cieľom predkladaného návrhu zákona je etablovať nový koncept platenia správnych a súdnych poplatkov, ktorý bude zohľadňovať všetky požiadavky modernej doby, t.j. zvýšenie komfortu občana, bezpečnosť a transparentnosť systému, ako aj jeho centralizáciu a kontrolu a zároveň reagovať na spôsob výkonu verejnej moci elektronickou komunikáciou. 

V predkladanom návrhu zákona sa ponechávajú aj existujúce spôsoby úhrady správnych a súdnych poplatkov voči orgánom verejnej správy s výnimkou kolkových známok, ktorých zrušenie sa navrhuje posunúť od júla 2014. Poplatky bude možné platiť priamo na príslušnom orgáne (kiosk, špeciálna registračná pokladňa) alebo platobnou kartou (POS terminál). V prípade elektronickej komunikácie bude možné platiť poplatky aj prostredníctvom integrovaného obslužného miesta alebo akreditovaného platcu. Oblasť platenia, evidencie a zúčtovania poplatkov s výnimkou poplatkov vyberaných zastupiteľskými úradmi, colnými orgánmi na hraničných priechodoch a poplatkov, ktoré sú príjmom vyšších územných celkov a obcí, podľa tohto návrhu zákona bude centrálne zabezpečovať prevádzkovateľ systému, ktorý sa na tento účel zriadi. Povinnosťou prevádzkovateľa systému bude aj vytvorenie technických podmienok a zariadení na vykonanie a spracovanie platieb poplatku. Navrhuje sa postupné zapájanie príslušných orgánov do tohto centrálneho systému už od tohto roku, čo bude znamenať, že pri súčasnom systéme platenia, vyberania, vymáhania, evidencie a odvádzania poplatkov bude existovať aj novo zavádzaný systém centrálnej evidencie poplatkov.

Z pohľadu poplatníka sa rozširuje dostupnosť miest, na ktorých možno poplatky platiť. Podľa návrhu poplatník pri platbe v hotovosti a platobnou kartou na príslušnom orgáne obdrží potvrdenie o zaplatení a prijatí platby, ktorého formálne a obsahové náležitosti určí prevádzkovateľ systému. Toto potvrdenie predstavuje informáciu o tom, že poplatok je fyzický zaplatený a že je splnená podmienka na vykonanie úkonu, začatie alebo pokračovanie konania na príslušnom orgáne. V súvislosti s vrátením poplatkov sa navrhuje ponechať kompetenciu príslušných orgánov na vydanie rozhodnutia o vrátení poplatkov s tým, že samotnú realizáciu vrátenia poplatkov uskutoční prevádzkovateľ systému, ak bude orgán zapojený do centrálneho systému. Ak príslušné orgány nebudú zapojené do centrálneho systému evidencie poplatkov zachová sa doterajší režim vrátenia poplatkov.   

Možno očakávať mierne pozitívny vplyv predkladaného návrhu zákona na rozpočet verejnej správy.

Návrh zákona je v súlade s Ústavou Slovenskej republiky a nie je v rozpore s inými všeobecne záväznými predpismi a medzinárodnými zmluvami, ktorými je Slovenská republika viazaná.

Problematika návrhu zákona nie je upravená v práve Európskej únie.